Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 498/12/8806	Košice, 20.11.2012
EEČ : 2-65-279-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v obci XXXXX, okres Košice - okolie, od 04. 08. 2010 do 31. 08. 2011 ničím neprispel na výživu svojho syna XXXXX, nar. 25. 07. 1995, hoci mu táto povinnosť vyplýva zo zákona o rodine, pričom jeho potomok bol právoplatným verdiktom Okresného súdu Košice - okolie sp. zn. 9P 191/2010 zo dňa 22. 10. 2010, umiestnený do Reedukačného centra XXXXX, a zároveň mu bola určená výška alimentačnej povinnosti v sume 30 % životného minima, a tak mu vznikol dlh na zameškanom výživnom 279,20 €,

lebo zanikla trestnosť činu
Odôvodnenie:
Uznesením vyšetrovateľa OR PZ Košice - okolie, Odbor poriadkovej polície Bohdanovce sp. zn. ČVS:ORP-722/BO-KS-2012 bolo 22. 06. 2012 začaté trestné stíhanie za trestný čin zanedbania povinnej výživy podľa § 207 ods. 1 Trestného zákona. Následne dňa 20. 07. 2012 bolo vznesené obvinenie XXXXX, nar. 11. 11. 1965, bytom XXXXX, Parková 270/56, okres Košice - okolie, pre už citovaný prečin zanedbania povinnej výživy. Uznesenie o vznesení obvinenia bolo obvinenému riadne doručené.Sociálne nežiadúceho konania sa mal páchateľ dopustiť tak, ako to deklaruje výrok tohto rozhodnutia.
Poverený príslušník OO PZ Bohdanovce  predložil 18. 09. 2012 spis s návrhom na postup podľa § 215 ods. 1 písm. h/ Trestného poriadku. Preskúmaním dôkazného materiálu zabezpečeného v rámci prípravného konania som zistil, že návrh povereného príslušníka  PZ je seriózny a má solídnu oporu v dôkaznom statuse.
Zástupkyňa poškodenej organizácie RC XXXXX, uplatnila 12. 07. 2012 riadne nárok na plnenie základnej rodičovskej povinnosti voči obvinenému. Dňa 17. 09. 2012 pri výsluchu vypovedala, že je zamestnaná ako sociálna pracovníčka v RC XXXXX, pričom syn obvineného, XXXXX, nar. 25. 07. 1995, bol umiestnený v ústave od 04. 08. 2010 do 31. 08. 2011. Takýto postup bol realizovaný na základe právoplatného rozsudku Okresného súdu Košice - okolie sp. zn. 9P 191/2010 zo dňa 22. 10. 2010.  Otec oprávnenej osoby voči synovi dodatočne splnil svoju elementárnu rodičovskú povinnosť a v mesiaci júl 2012 vyplatil sumu    280 €. Konaním obvineného nebol ohrozený priebeh výchovy i výživy maloletého. 
Vzhľadom na konštatované fakty považujem aplikáciu ustanovenia § 215 ods. 1 písm. h/ Trestného poriadku za primeranú, majúcu objektívnu oporu v dôkaznom aparáte. Preto som rozhodol o zastavení trestného stíhania ako to deklaruje petit tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Zemko
prokurátor